En middelsstor (9–15 mm), bred, metallisk grønn trebukk. Arten er vanligvis lett å kjenne på fargen. Blåbukk (Callidium violaceum) ligner, men denne arten har blåfiolett metallskjær. Antennene er spinkle og omtrent halvparten så lange som kroppen. Pronotum er bredere enn langt, med jevnt rundede sider og halvlang, oppstående, grålig behåring. Dekkvingene har markerte, rettvinklede skuldre, overflaten har en karakteristisk, grov-rynket struktur. Lårene er noe fortykkede, beina ellers slanke.
Larvene utvikler seg under barken på grove, døde grener som sitter igjen på fortsatt levende graner. Trærne skal helst være soleksponerte, som i skogbryn eller isolerte trær i havnehager eller lignende. Noen ganger kan larvene også finnes i furu. Denne arten har en karakteristisk larvegang, larven gnager ut en mer eller mindre sirkelrund grop som blir 3-4 centimeter i diameter. Larveutviklingen tar to år. Denne arten finnes gjerne sammen med andre vedlevende biller, blant andre kortvinget granbukk (Molorchus minor). De voksne billene kan man finne løpende omkring på døde greiner og tømmerstabler i juni-juli.
Arten er utbredt i Europa, bortsett fra de vestligste delene, og videre østover til Japan. I Norge forekommer den på Sør-Østalndet og noen steder i Trøndelag og Nordland.
Ordenen biller, Coleoptera Linnaeus, 1758 Underordenen Polyphaga Emery, 1886 Gruppen (infraorden) Cucujiformia Lameere, 1938 Overfamilien Chrysomeloidea Latreille, 1802 (=Phytophaga) Familien trebukker, Cerambycidae Latreille, 1802 Underfamilien tømmerbukker, Cerambycinae – 145 arter i Europa Stammen Callidiini Callidium aeneum (De Geer, 1775) (synonym Callidostola aenea)
Ehnström, B. og Holmer, M. 2007. Nationalnyckeln till Sveriges flora och fauna. Skalbaggar: Långhorningar. Coleoptera: Cerambycidae. ArtDatabanken SLU, Uppsala. 298 sider. ISBN 978-91-88506-62-7 Norges biller – Callidium aeneum